Na podlagi 21. člena [Zakona o lokalni samoupravi](http://www.pisrs.si/Pis.web/pregledPredpisa?id=ZAKO307) (Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [11/18](http://www.uradni-list.si/1/objava.jsp?sop=2018-01-0457) – ZSPDSLS-1, [30/18](http://www.uradni-list.si/1/objava.jsp?sop=2018-01-1356), [61/20](http://www.uradni-list.si/1/objava.jsp?sop=2020-01-0901) – ZIUZEOP-A in [80/20](http://www.uradni-list.si/1/objava.jsp?sop=2020-01-1195) – ZIUOOPE) in 16. člena Statuta občine [Starše](http://www.lex-localis.info/KatalogInformacij/PodrobnostiDokumenta.aspx?SectionID=d816be40-4acc-405a-b191-02bf6afb977c) (MUV 1/2017, 35/2017), je Občinski svet Občine Starše na svoji 10. redni seji, dne 10.04.2024 sprejel

**Pravilnik o subvencioniranju stroška odlaganja azbestnih plošč v občini Starše**

1. člen

1) Občina Starše z dodeljevanjem proračunskih sredstev vzpodbuja zamenjavo azbestnih oz. salonitnih plošč (kritine iz azbestcementa) z okolju in zdravju prijaznejšimi materiali. Višina sredstev, ki so letno namenjena za odstranjevanje azbestne kritine, se določi v proračunu Občine Starše za posamezno leto.

2) S tem pravilnikom se določajo upravičenci, pogoji in postopek uveljavljanja pravice do subvencioniranja stroška odlaganja azbestnih plošč.

2. člen

Upravičenci do prejema proračunskih sredstev po tem pravilniku so občani – fizične osebe, ki so lastniki oziroma solastniki stanovanjskih, gospodarskih ali drugih nestanovanjskih objektov v Občini Starše, na katerih je bila kritina iz azbestcementa, ki je bila pri rekonstrukciji oz. rušitvi objekta ustrezno odložena pri izvajalcu gospodarske javne službe.

3. člen

1) Subvencioniranje se izvede na podlagi javnega razpisa, ki ga občina objavi na krajevno običajen način ter na podlagi predhodno sprejetega proračuna za tekoče leto in zagotovitve sredstev za ta namen. V javnem razpisu se določi skupna višina sredstev za subvencioniranje.

Javni razpis je odprt do porabe sredstev, in sicer najkasneje do 30. 10. tekočega proračunskega leta.

2) Pravico do subvencioniranja stroška odlaganja azbestnih plošč uveljavlja upravičenec s pisno vlogo na obrazcu, ki ga prejme pri Občinski upravi Občine Starše ali na spletni strani Občine Starše.

3) Izpolnjen obrazec se skupaj s prilogami iz 5. člena tega pravilnika pošlje po pošti ali odda na Občini Starše.

4. člen

1) O pravici do subvencioniranja stroška odlaganja azbestnih plošč odloči občinska uprava z odločbo v skladu z zakonom, ki ureja splošni upravni postopek. Odločitev o pravici se sprejme po kriteriju vrstnega reda prispetja vlog do porabe sredstev, pri čemer imajo prednostni vrstni red stanovanjski objekti.

2) Občina pozove vlagatelja na pripravo odpadka in se z javnim podjetjem za ravnanje z odpadki dogovori za odvoz le-teh.

5. člen

1) Vlogi iz prejšnjega člena je potrebno priložiti:

* fotografijo objekta pred odstranitvijo azbestnih plošč,
* fotografijo po odstranitvi azbestnih plošč,
* če je prosilec najemnik: soglasje lastnika stanovanjskega, kmetijskega in drugega privatnega gospodarskega objekta k izvedenemu posegu.

2) Na podlagi pooblastila upravičenca lahko občinska uprava pridobi potrebne podatke v skladu s tem pravilnikom pri ustreznih državnih organih.

6. člen

1) Sredstva za subvencioniranje stroška odlaganja azbestnih plošč se zagotovijo iz proračuna občine za tekoče proračunsko leto.

2) Subvencioniranje stroška po tem pravilniku znaša 100% višine stroškov, ki so s strani izvajalca gospodarske javne službe po zakonu obračunani za odlaganje azbestnih odpadkov, s pripadajočo zakonsko okoljsko dajatvijo za odlaganje odpadkov in davkom na dodano vrednost, vendar največ do višine 1.000,00 EUR.

7. člen

Občina Starše lahko preveri upravičenost subvencioniranja stroška po tem pravilniku.

Če se ugotovi, da je upravičenec pridobil pravico do subvencioniranja stroška po tem pravilniku na podlagi neresničnih podatkov oziroma v nasprotju z določbami tega pravilnika, je prejeto dolžan vrniti skupaj z zakonskimi zamudnimi obrestmi od dneva dodelitve dalje.

8. člen

Ta pravilnik začne veljati naslednji dan po objavi v Medobčinskem uradnem vestniku.

Številka: 00710-0001/2024

Datum: 10.04.2024 OBČINA STARŠE

Stanislav Greifoner, župan l.r.